Diari Oficial de la Generalitat Valenciana


Sumari del DOGV 2249, del 20-04-1994 (1994/831191)

ORDRE de 23 de març de 1994, de la Conselleria d'Agricultura, Pesca i Alimentació, per la qual s'estableixen les normes perquè les cambres agràries provincials confeccionen els projectes de pressupost de cada exercici econòmic i perquè se'n faça la liquidació, i per la qual es regula la subvenció d'aquests.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/23/(4)/dof/vci/html**

### Dades del document

Número de DOGV
:   2249

Data del DOGV
:   20-04-1994

Secció del DOGV
:   DISPOSICIONS GENERALS

Número del document
:   1994/831191


Data del document
:   23-03-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 23 de març de 1994, de la Conselleria d'Agricultura, Pesca i Alimentació, per la qual s'estableixen les normes perquè les cambres agràries provincials confeccionen els projectes de pressupost de cada exercici econòmic i perquè se'n faça la liquidació, i per la qual es regula la subvenció d'aquests. [94/2293]  
La Llei 23/1986, de 24 de desembre, per la qual s'estableixen les bases del règim jurídic de les cambres agràries, va definir el marc d'actuació d'aquestes corporacions de dret públic, sense que, posteriorment, la Llei 23/1991 l'haja modificat.  
 El Reial Decret 1.372/1992, de 13 de novembre, sobre traspàs de funcions i serveis de l'administració de l'estat a la Generalitat Valenciana en matèria de cambres agràries, transfereix a aquesta les competències sobre cambres agràries.  
 El Decret 14/1992, de 28 de desembre, del president de la Generalitat Valenciana, assigna a la Conselleria d'Agricultura, Pesca i Alimentació les funcions i els serveis transferits en matèria de cambres agràries.  
Conformement amb el que s'estableix en el Reial Decret 2.474/1979, de 14 de setembre, sobre el règim econòmic de les cambres agràries, correspon a la Conselleria d'Agricultura, Pesca i Alimentació dictar les instruccions necessàries per a l'elaboració i la liquidació dels projectes de pressupostos de les cambres agràries provincials i regular-ne la subvenció. Per això,  
ORDENE  
CAPÍTOL I  
Confecció del Pressupost  
Article primer  
La Conselleria d'Agricultura, Pesca i Alimentació subvencionarà els pressupostos de despeses de cada exercici econòmic de les cambres agràries provincials, conformement amb el que s'estableix en aquesta ordre.  
Article segon  
1. Cada cambra agrària provincial remetrà els projectes de pressupostos, aprovats pel ple, juntament amb la documentació exigida i la sol·licitud de subvenció, a la Direcció General de Comercialització, Indústries i Relacions Agràries de la Conselleria d'Agricultura, Pesca i Alimentació. El termini de presentació serà de l'1 de gener al 28 de febrer de cada exercici. No obstant això, l'eficàcia d'aquestes sol·licituds en l'exercici pressupostari estarà condicionada a l'existència de crèdit.  
 El termini de presentació per a l'exercici de 1994 serà de 30 dies naturals des de l'endemà de la publicació d'aquesta ordre.  
 2. A proposta de la Direcció General de Comercialització, Indústries i Relacions Agràries, s'aprovarà el projecte de pressupost presentat per cada cambra. En el cas que no s'ajuste al que s'ha establert, es concedirà un termini de deu dies perquè puguen realitzar-se les modificacions que s'indiquen. El termini per a aprovar el pressupost serà de tres mesos. Qualsevol modificació del pressupost aprovat, l'haurà d'autoritzar prèviament la Conselleria d'Agricultura, Pesca i Alimentació.  
 3. Mentre la Conselleria d'Agricultura, Pesca i Alimentació no aprove el pressupost de l'exercici en curs, es considerarà prorrogat el pressupost de l'exercici anterior.  
Article tercer  
El projecte de pressupost de cada cambra agrària provincial estarà constituït per un estat d'ingressos i un estat de despeses, confeccionats d'acord amb les especificacions que s'estableixen en aquesta ordre i ajustats als annexos.  
 Totes les propostes hauran d'incloure una memòria explicativa i la totalitat dels annexos que figuren en aquesta ordre.  
Article quart  
En l'estat de despeses figuraran els crèdits que s'han de sol·licitar, per capítols i conceptes, conforme s'estableix en l'annex I, i es calcularà tenint en consideració les especificacions que s'estableixen en aquesta ordre.  
 1. En l'annex II es farà una llista de tot el personal fix laboral i les seues retribucions, tret del personal que haja de ser exclòs com a conseqüència d'haver causat baixa per qualsevol circumstància.  
 A l'efecte de la subvenció, no podran sofrir cap modificació, respecte de les aprovades en l'exercici anterior, les circumstàncies que concorren en cada treballador, com ara, categories professionals i jornades setmanals de treball, tret que hi haja autorització expressa de la Conselleria d'Agricultura, Pesca i Alimentació manifestada en la resolució corresponent d'aquesta conselleria.  
 2. A l'efecte de la subvenció, les retribucions es calcularan en aplicació del conveni col·lectiu que haja estat reconegut per l'administració en anys anteriors i estiga vigent en l'actualitat, i si s'escau, del conveni col·lectiu que puga subscriure's en el període de proposta establert en aquesta ordre, que haurà de tenir el reconeixement de la Conselleria d'Agricultura, Pesca i Alimentació a l'efecte de les retribucions que es plantegen. Les retribucions proposades no podran tenir un increment superior al que anualment s'aplique amb caràcter general al personal de la Generalitat Valenciana. La suma de les retribucions brutes calculades per al personal laboral fix inclòs en l'annex II coincidirà amb el crèdit sol·licitat per als conceptes 114 i 121.  
 3. Per al càlcul de les cotitzacions a la Seguretat Social en concepte de quotes d'empresa corresponents al personal esmentat, s'utilitzarà l'annex III. En aquest imprés es reflectiran les bases i els tipus de cotització que s'aplicaran en cada cas i la quota corresponent.  
 L'import total de les quotes calculades per a aquest personal coincidirà amb el crèdit que se sol·licite per al concepte 121.  
 4. La Conselleria d'Agricultura, Pesca i Alimentació no concedirà subvencions per a noves contractacions de personal, tret que hi haja una autorització prèvia.  
Article cinqué  
1. Seran objecte de subvenció les indemnitzacions que, per raó de desplaçament, calga pagar als membres de les cambres agràries provincials amb una quantia màxima de deu mil pessetes per assistència als plens i cinc mil pessetes per assistència a comissions delegades i es podrà subvencionar anualment un màxim de quatre assistències a plens i vuit a comissions delegades. Així mateix, es podran subvencionar aquestes assistències en concepte de quilometratge per desplaçament en la quantia que s'estableix en el Decret 200/1985, de 23 de desembre, del Consell, i en la normativa que actualitze les quanties.  
 Seran subvencionables les indemnitzacions en concepte de desplaçament del personal que preste els seus serveis en les cambres agràries provincials, a les quals serà d'aplicació el Decret 200/1985, de 23 de desembre, del Consell, i la normativa corresponent que actualitze les quanties.  
 L'aplicació de la normativa indicada implica que no se subvencionarà cap retribució complementària com a conseqüència dels viatges i els desplaçaments, tret del que hi ha establert preceptivament per a l'administració de la Generalitat Valenciana.  
 2. Dins del capítol 2, el concepte 261 recollirà el total de despeses pressupostades per al desenvolupament d'activitats específiques promogudes per la corporació mateix. Totes aquestes activitats han de disposar de les seues pròpies fonts de finançament, ja que no seran subvencionades per la Conselleria d'Agricultura, Pesca i Alimentació.  
 3. No seran objecte de subvenció l'increment pressupostari de la resta dels conceptes inclosos en el capítol 2, pel que fa a les quantias de l'exercici anterior, tret que s'aporte una memòria motivada que ho justifique. El crèdit total pressupostat per al conjunt d'aquest capítol pot ser distribuït entre els diferents conceptes que l'integren, d'acord amb les previsions de la corporació.  
 4. Podrà dotar-se el concepte 241, {REF Serveis nous}, amb un màxim d'1.000.000 de pessetes per cambra agrària provincial, per a una redistribució posterior en els diferents capítols, excepte en el capítol 1. Caldrà una proposta de pla d'actuacions que es duran a terme, que s'haurà de presentar perquè s'aprove.  
 5. Per a cada una de les activitats específiques englobades en el concepte 261, es desglossaran en la memòria les despeses necessàries per a cobrir-ne el cost.  
Article sisé  
1. L'estat d'ingressos s'establirà segons els capítols i conceptes que s'indiquen en l'annex I.  
 2. En els diferents conceptes de l'estat d'ingresos, i amb la finalitat d'equilibrar el pressupost, hauran de figurar necessàriament:  
 a) Els interessos dels dipòsits bancaris, independentment de la seua naturalesa i de la procedència dels fons.  
 b) Les rendes i els productes de qualsevol element patrimonial, siga mobiliari o immobiliari, sense deducció de cap tipus. Amb aquesta finalitat, s'hi adjuntaran els contractes d'arrendament vigents en la data.  
 3. Cada cambra agrària provincial aplicarà al finançament del seu pressupost la totalitat dels remanents de pressupostos ordinaris i extraordinaris resultants de la liquidació dels exercicis anteriors. Així mateix, cada cambra agrària aplicarà al finançament del pressupost els fons que no s'hagueren constituït per a una finalitat concreta i tinguen com a contrapartida una obligació específica acordada i compromesa prèviament, com s'exigeix en l'article 6.1 del Reial Decret 2.474/1979. Aquestes circumstàncies caldrà justificar-les documentalment.  
Article seté  
La cambra agrària provincial que haja proposat actuacions específiques, recollides en el concepte 261 de despeses, les haurà de finançar amb qualsevol tipus d'ingrés que puga generar, diferent als que figuren en l'apartat sisé.  
Article vuité  
Juntament amb la memòria explicativa i els annexos corresponents, per a tot el personal relacionat laboralment amb la cambra caldrà aportar:  
 1. Una declaració jurada de no exercir cap altra activitat o, si passa altrament, una còpia confrontada de la resolució de compatibilitat, si escau.  
 2. Un certificat de la Seguretat Social de trobar-se al corrent en les cotitzacions, corresponent al període de l'1 de gener al 31 de desembre de l'exercici anterior.  
Article nové  
Les subvencions als pressupostos de les cambres agràries provincials per a l'exercici de les seues finalitats es concediran, segons els pressupostos i el crèdit consignat, a càrrec del programa 714.39, {REF Suport al Sistema Agroalimentario i Relacions Agràries}, del pressupost de despeses de la Generalitat Valenciana, línia 404/000/94, amb un crèdit de 52.539.928 de pessetes, quantitat consignada per a l'exercici 1994. En el cas d'incompliment s'atendrà al que s'estableix en el Reial Decret 2.474/1979, de 14 de setembre, sobre règim econòmic de les cambres agràries.  
CAPÍTOL II  
Liquidació del Pressupost  
Article deu  
La liquidació del pressupost de cada exercici finalitzat que han de formular les cambres agràries provincials comprendrà la totalitat dels actes de contingut econòmic. Hauran de quedar-hi inclosos tots els ingressos i les despeses que hagen realitzat. La liquidació comprendrà la totalitat dels actes duts a terme en execució dels pressupostos ordinaris, extraordinaris i especials, i també la totalitat de les operacions que s'hagen fet a través de comptes extrapressupostaris.  
Article onze  
La liquidació es farà en els models d'impresos que subministrarà la Conselleria d'Agricultura, Pesca i Alimentació amb aquesta finalitat, en els quals s'expressaran els continguts següents:  
 - Liquidació del pressupost ordinari de despeses.  
- Liquidació del pressupost ordinari d'ingressos.  
- Liquidació de pressupostos especials o extraordinaris de despeses.  
- Liquidació de pressupostos especials o extraordinaris d'ingressos.  
- Agrupació de comptes extrapressupostaris.  
- Compte certificat de tresoreria.  
- Certificat de comptes.  
- Balanç de la situació el 31 de desembre.  
- Llista certificada de deutors el 31 de desembre.  
- Llista certificada de creditors el 31 de desembre.  
- Justificació del compte de liquidació.  
Article dotze  
Per a la liquidació dels pressupostos ordinaris, especials o extraordinaris, tant d'ingressos com de despeses, s'hi inclouran com a crèdit final tots els crèdits aprovats per a cada article, partint dels crèdits inicials, corregits amb les modificacions que haja aprovat la Conselleria d'Agricultura, Pesca i Alimentació. S'hi inclourà la totalitat de pagaments realitzats i pagaments pendents, encara que no impliquen l'eixida física de fons, como és el cas dels pagaments en formalització. S'hi inclouran com a drets reconeguts els realitzats efectivament i els que, encara que no s'hagen ingressat, ho seran en el futur per existir expectatives raonables de realització.  
Article tretze  
En l'agrupació de comptes extrapressupostaris es recollirà la totalitat de les operacions de contingut econòmic realitzades per la cambra i que no siguen de naturalesa pressupostària. Hi figuraran, necessàriament, els comptes creditors Hisenda-retencions IRPF i les cotitzacions a la Seguretat Social corresponents al personal contractat.  
 Els saldos per a cada exercici que resulten d'aquests comptes extrapressupostaris es reflectiran en els apartats respectius en el balanç de situació el 31 de desembre.  
 En l'agrupació de comptes d'operacions extrapressupostàries figuraran com a creditors o deutors, segons corresponga, les obligacions compromeses pendents de pagament i els drets reconeguts pendents d'ingrés, tant de l'exercici que es liquida com d'exercicis anteriors, si bé hauran de figurar en comptes separats.  
Article catorze  
L'estat de tresoreria recollirà la totalitat dels ingressos i els pagaments realitzats en l'exercici, corresponents a cada tipus de pressupost i a operacions extrapressupostàries. S'hi recollirà la totalitat dels comptes bancaris de qualsevol naturalesa que tinga oberts la cambra. El secretari de la cambra adjuntarà un certificat que expresse que en l'estat de tresoreria s'han inclòs tots els comptes sense ometre'n cap. En aquest certificat s'especificarà, individualitzadament, el tipus i número de compte, l'entitat dipositària i el domicili de la sucursal. Així mateix, s'aportaran certificats bancaris acreditatius dels saldos existents en els respectius comptes el 31 de desembre de cada exercici finalitzat.  
Article quinze  
La cambra agrària provincial elaborarà un balanç de la situació patrimonial de la corporació el 31 de desembre de l'exercici finalitzat, en els models corresponents.  
 Es farà una llista certificada de deutors i una llista certificada de creditors existents el 31 de desembre de l'exercici finalitzat.  
 S'hi inclouran, per a cada concepte d'ingressos i de despeses, els manaments de pagament i d'ingrés, segons corresponga, amb la data d'expedició i l'import respectiu. La suma de les factures haurà de correspondre amb els pagaments realizats o els ingressos obtinguts de cada concepte.  
Article setze  
Les cambres agràries provincials remetran la liquidació, amb tots els models adequadament emplenats, a la Conselleria d'Agricultura, Pesca i Alimentació, abans del 31 de març de cada exercici.  
 El termini de presentació per a l'exercici de 1944 srà de 45 dies naturals des de l'endemà de la publicació d'aquesta ordre d'aquesta ordre.  
 Les factures i la resta dels documents justificatius de les propostes de despeses, les ordres de pagament i els manaments d'ingrés es custodiaran en les cambres agràries respectives i estaran a la disposició de la Conselleria d'Agricultura, Pesca i Alimentació, de la Intervenció General per a les comprovacions que consideren oportú realitzar.  
DISPOSICIONS FINALS  
Primera  
Les cambres agràries provincials remetran a la Direcció General de Comercialització, Indústries i Relacions Agràries els acords i les resolucions que prenguen els seus òrgans de govern.  
Segona  
Autoritze la Direcció General de Comercialització, Indústries i Relacions Agràries perquè dicte les resolucions que considere necessàries per al desplegament d'aquesta ordre.  
Tercera  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 23 de març de 1994  
El conseller d'Agricultura, Pesca i Alimentació,  
JOSÉ MARÍA COLL COMIN


Còpia Permalink ELI